मराठा आरक्षणावरून राज्यातील राजकारण तापलं; मनोज जरांगे पाटील आक्रमक, ५ कोटी मराठ्यांसह मुंबईत धडक देण्याचा इशारा

मुंबई : मराठा आरक्षणाच्या मुद्द्यावरून पुन्हा एकदा राज्यातील वातावरण तापले आहे. मराठा आंदोलक नेते मनोज जरांगे पाटील यांनी सरकारविरोधात आक्रमक भूमिका घेतली असून त्यांनी कडक उपोषण सुरू केलं आहे. यावेळी त्यांनी पाणीबंद उपोषणाचा निर्णय घेतला असून, सरकारने जर लवकरात लवकर निर्णय घेतला नाही, तर “५ कोटी मराठे मुंबईत धडकणार” असा थेट इशारा दिला आहे.

राज्य सरकारकडून अद्यापही ठोस निर्णय न आल्याने जरांगे पाटील आक्रमक झाले आहेत. त्यांच्या मते, मराठा समाजाला ओबीसी प्रवर्गातून आरक्षण दिलं जावं, अशी त्यांची ठाम मागणी आहे. जोपर्यंत सरकार मागण्या मान्य करत नाही, तोपर्यंत मुंबई न सोडण्याचा निर्धार त्यांनी व्यक्त केला आहे.

दरम्यान, उपमुख्यमंत्री देवेंद्र फडणवीस यांच्यावरही त्यांनी निशाणा साधला. “सामाजिक काम करताना टीका आणि शिव्या सहन कराव्या लागतात,” असं प्रत्युत्तर फडणवीसांनी दिलं आहे. मात्र, जरांगेंच्या आंदोलनाला राज्यात मोठा प्रतिसाद मिळत असून, शाहू महाराज छत्रपती यांनी देखील याला पाठिंबा दिला आहे. “सरकारनं दिलेलं आश्वासन पाळावं,” असं ते म्हणाले.

दुसरीकडे, जरांगेंच्या मागणीला ओबीसी नेत्यांचा तीव्र विरोध असून, विविध ठिकाणी बैठका घेऊन त्यांनी आपली भूमिका स्पष्ट करण्यास सुरुवात केली आहे. दरम्यान, राधाकृष्ण विखे-पाटील यांनी म्हटलं की, “सरकार सध्या हैदराबाद आणि सातारा गॅझेटवर चर्चा करत आहे, कारण सरसकट आरक्षणावर न्यायालयीन अडचणी आहेत.”

राजकारणातही या मुद्द्यावरून दोन गट पडले आहेत. विरोधकांनी सरकारला कोंडीत पकडण्याचा प्रयत्न केला, तर सत्ताधाऱ्यांनी विरोधकांकडून ओबीसीबाबत स्पष्ट भूमिका मांडण्याची मागणी केली आहे. शशिकांत शिंदे यांनी देखील सरकारने उशीर न करता मार्ग काढावा, अशी मागणी केली आहे.

आता हे पाहणं महत्त्वाचं ठरणार आहे की, सरकार जरांगेंच्या मागण्या मान्य करणार की नव्हे, की त्यावर मधला मार्ग काढणार? सध्या तरी मराठा आरक्षणाचा मुद्दा राज्याच्या राजकारणाचं केंद्रबिंदू ठरला आहे.

महाईन्यूज-X वर फॉलो करा : महाईन्यूजला instagram वर फॉलो करा